




















A. [bookmark: B._PAKUOTĖS_LAPELIS]PAKUOTĖS LAPELIS

Pakuotės lapelis: informacija vartotojui

Plerixafor Seacross 20 mg/ml injekcinis tirpalas
pleriksaforas

Atidžiai perskaitykite visą šį lapelį, prieš Jums suleidžiant vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba slaugytoją. Žr. 4 skyrių.

Apie ką rašoma šiame lapelyje?

1. Kas yra Plerixafor Seacross ir kam jis vartojamas
2. Kas žinotina prieš vartojant Plerixafor Seacross
3. Kaip vartoti Plerixafor Seacross
4. Galimas šalutinis poveikis
5. Kaip laikyti Plerixafor Seacross
6. Pakuotės turinys ir kita informacija


1. Kas yra Plerixafor Seacross ir kam jis vartojamas

Plerixafor Seacross sudėtyje yra veikliosios medžiagos pleriksaforo, kuris blokuoja paviršinį kraujo kamieninių ląstelių baltymą. Šis baltymas prijungia kraujo kamienines ląsteles prie kaulų čiulpų. Pleriksaforas pagerina kamieninių ląstelių išsiskyrimą į kraujo srovę (mobilizaciją). Tada kamieninės ląstelės gali būti surinktos aparatu, kuris atskiria kraujo sudedamąsias dalis (aferezės aparatas) ir užšaldytos bei laikomos iki transplantacijos.

Jei mobilizacija yra silpna, Plerixafor Seacross padeda surinkti kraujo kamienines ląsteles saugojimui ir
panaudojimui (transplantacijai).
· Suaugusiems pacientams, sergantiems limfoma (baltųjų kraujo ląstelių vėžiu) ar daugine mieloma (vėžiu, paveikiančiu kaulų čiulpuose esančias plazmines ląsteles).
· Vaikams nuo 1-erių iki mažiau kaip 18 metų, kuriems yra limfoma ar solidinių navikų.


2. Kas žinotina prieš vartojant Plerixafor Seacross 

Plerixafor Seacross vartoti draudžiama:
· jeigu yra alergija pleriksaforui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju prieš pradėdami vartoti Plerixafor Seacross.

Pasakykite gydytojui:
· jeigu Jums yra ar buvo kokių nors širdies problemų;
· jeigu sergate inkstų ligomis. Gydytojas gali koreguoti dozę;
· jeigu yra didelis baltųjų kraujo ląstelių kiekis;
· jeigu yra mažas trombocitų kiekis;
· jeigu kada nors buvote nualpęs arba stovint ar sėdint svaigdavo galva, arba esate nualpęs prieš injekciją.

Gydytojas, norėdamas sekti kraujo ląstelių kiekį, reguliariai atliks kraujo tyrimus.

Jeigu sergate leukemija (kraujo arba kaulų čiulpų vėžiu), Plerixafor Seacross vartoti kamieninių ląstelių mobilizacijai nerekomenduojama.

Kiti vaistai ir Plerixafor Seacross
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Nėštumas ir žindymo laikotarpis
Jeigu esate nėščia, Plerixafor Seacross vartoti negalima, nes nėščių moterų Plerixafor Seacross vartojimo patirties nėra. Svarbu pasakyti gydytojui, jeigu esate nėščia, manote, kad esate nėščia arba planuojate pastoti. Jeigu esate vaisinga, rekomenduojama vartoti apsaugos nuo nėštumo priemones.

Jeigu vartojate Plerixafor Seacross, žindyti negalima, nes nežinoma, ar Plerixafor Seacross išsiskiria su motinos pienu.

Vairavimas ir mechanizmų valdymas
Plerixafor Seacross gali sukelti galvos svaigimą ir nuovargį. Todėl, jeigu jaučiate galvos svaigimą, nuovargį ar savijauta yra bloga, venkite vairuoti.

Plerixafor Seacross sudėtyje yra natrio
Šio vaisto dozėje yra mažiau kaip 1 mmol (23 mg) natrio, t. y. jis beveik neturi reikšmės.


3. Kaip vartoti Plerixafor Seacross

Vaistą suleis gydytojas arba slaugytojas.

Pirmiausia Jūs gausite G-KSF, po to bus leidžiamas Plerixafor Seacross
Pirmiausia mobilizacija bus pradėta vartojant kitą vaistą, vadinamą G-KSF (granulocitų kolonijas stimuliuojantis faktorius). G-KSF padės Plerixafor Seacross tinkamai veikti organizme. Jeigu norite daugiau sužinoti apie G-KSF, klauskite gydytojo ir perskaitykite atitinkamą pakuotės lapelį.

Kokia Plerixafor Seacross dozė skiriama?
Rekomenduojama dozė suaugusiesiems yra arba 20 mg (fiksuota dozė), arba 0,24 mg/kg kūno masės per parą. Rekomenduojama dozė nuo 1-erių iki mažiau kaip 18 metų vaikams yra 0,24 mg/kg kūno masės per parą.

Reikalinga dozė priklausys nuo kūno svorio, kuris bus matuojamas vieną savaitę prieš paskiriant pirmą dozę. Jeigu sergate vidutinio sunkumo ar sunkia inkstų liga, gydytojas dozę sumažins.

Kaip vartojamas Plerixafor Seacross?
Plerixafor Seacross yra leidžiamas po oda.

Kada pirmą kartą leidžiamas Plerixafor Seacross?
Pirmą dozę suleis nuo 6 iki 11 valandų prieš aferezę (kraujo kamieninių ląstelių surinkimą).

Kiek laiko vartojamas Plerixafor Seacross?
Gydymas trunka nuo 2 iki 4 parų iš eilės (kai kuriais atvejais iki 7 parų) tol, kol bus surinkta pakankamai kamieninių ląstelių transplantacijai. Kai kuriais atvejais gali būti nesurinkta pakankamai kamieninių ląstelių ir surinkimas bus nutrauktas.

Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba slaugytoją.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Iš karto pasakykite gydytojui, jeigu:
· netrukus po Plerixafor Seacross pavartojimo išbėrė, patino aplink akis, atsirado dusulys ar deguonies stygius, stovint ar sėdint svaigsta galva, jaučiate, kad nualpsite ar alpstate;
· jaučiate skausmą viršutinės pilvo dalies kairėje pusėje ar kairiajame petyje.

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų)
· viduriavimas, pykinimas (šleikštulys), injekcijos vietos paraudimas ar sudirginimas;
· mažas raudonųjų kraujo ląstelių kiekis, matomas atlikus kraujo tyrimą (anemija vaikams).

Dažni šalutinio poveikio reiškiniai (gali pasireikšti rečiau kaip 1 iš 10 asmenų)
· galvos skausmas;
· galvos svaigimas, nuovargis ar bloga savijauta;
· negalėjimas užmigti;
· dujų susikaupimas, vidurių užkietėjimas, nevirškinimas, vėmimas;
· skrandžio funkcijos sutrikimo simptomai, tokie kaip: skausmas, pūtimas ar diskomfortas;
· burnos džiūvimas, tirpimas aplink burną;
· prakaitavimas, išplitęs odos paraudimas, sąnarių, raumenų ir kaulų skausmai.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų)
· alerginės reakcijos, tokios kaip: odos išbėrimas, pabrinkimas apie akis, dusulys;
· anafilaksinės reakcijos, įskaitant anafilaksinį šoką;
· nenormalūs sapnai, košmarai.

Retai virškinimo trakto šalutinis poveikis gali būti sunkus (viduriavimas, vėmimas, skrandžio skausmas ir pykinimas).

Širdies priepuoliai
Klinikinių tyrimų metu pacientams, kuriems yra nustatyti širdies priepuolio rizikos veiksniai, vartojusiems Plerixafor Seacross ir G-KSF kartu, širdies priepuoliai pasireiškė nedažnai. Jeigu jaučiate nemalonius pojūčius krūtinėje, iš karto praneškite gydytojui.

Dilgsėjimo ir tirpimo pojūtis
Dilgsėjimo ir tirpimo pojūtis yra dažnas pacientams, gydomiems nuo vėžio. Maždaug vienas iš penkių pacientų patyrė šiuos simptomus. Tačiau nepanašu, kad šis poveikis pasireikštų dažniau vartojant Plerixafor Seacross.

Kraujo tyrimai taip pat gali parodyti baltųjų kraujo kūnelių (leukocitozė) skaičiaus padidėjimą Jūsų kraujyje.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti Plerixafor Seacross

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir flakono po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Atidarius flakoną Plerixafor Seacross reikia suvartoti nedelsiant.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija

Plerixafor Seacross sudėtis
· Veiklioji medžiaga yra pleriksaforas. Kiekviename ml injekcinio tirpalo yra 20 mg pleriksaforo. Kiekviename 1,2 ml flakone yra 24 mg pleriksaforo.
· Pagalbinės medžiagos yra natrio chloridas, vandenilio chlorido rūgštis (pH reguliuoti), natrio hidroksidas (pH koreguoti), injekcinis vanduo.

Plerixafor Seacross išvaizda ir kiekis pakuotėje
Plerixafor Seacross tiekiamas kaip skaidrus bespalvis injekcinis tirpalas stikliniame flakone su chlorbutilo gumos kamščiu ir aliumininiu gaubteliu su lengvai nuplėšiamu plastikiniu dangteliu. Kiekviename flakone yra 1,2 ml tirpalo. 

Kiekvienoje pakuotėje yra 1 flakonas.

Registruotojas eksportuojančioje valstybėje ir gamintojas
Seacross Pharma (Europe) Limited
POD 13, The Old Station House
15A Main Street, Blackrock
Dublin, A94 T8P8
Airija

Lygiagretus importuotojas 
UAB „Niromed“
Žirmūnų g. 139A
LT-09120 Vilnius
Lietuva

Perpakavo
LABOR Przedsiębiorstwo Farmaceutyczno-Chemiczne sp. z o.o.
Ul. Długosza 49,
51-162 Wrocław,
Lenkija

arba

UAB „Entafarma“
Klonėnų vs. 1,
LT-19156 Širvintų r. sav.
Lietuva

Šis pakuotės lapelis paskutinį kartą peržiūrėtas 2026-05-25

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

---------------------------------------------------------------------------------------------------------------------------

Toliau pateikta informacija skirta tik sveikatos priežiūros specialistams.

Daugiau informacijos pateikiama preparato charakteristikų santraukoje.
